# śṛṅgāra-śatakam

bhartṛhareḥ

I used the Vidya Bhavan Sanskrit Granthamala (#61) edition from Chowkhamba (1988) to do this transcription. It really needs a critical reading, as there seem to be several extant editions with different numberings and many interpolated verses. This text could use proofreading before we post another version of the text on line. (JKB)

śambhu-svayambhu-harayo hariṇekṣaṇānāṁ

yenākriyanta satataṁ gṛha-kumbha-dāsāḥ |

vācām agocara-caritra-vicitritāya

tasmai namo bhagavate makara-dhvajāya ||1||

smitena bhāvena ca lajjayā bhiyā

parāṇmukhair ardha-kaṭākṣa-vīkṣaṇaiḥ |

vacobhir īrṣyā-kalahena līlayā

samasta-bhāvaiḥ khalu bandhanaṁ striyaḥ ||2||

bhrū-cāturyāt kuṣcitākṣāḥ kaṭākṣāḥ

snigdhā vāco lajjitāntāś ca hāsāḥ |

līlā-mandaṁ prasthitaṁ ca sthitaṁ ca

strīṇām etad bhūṣaṇaṁ cāyudhaṁ ca ||3||

kvacit sa-bhrū-bhaṅgaiḥ kvacid api ca lajjā-parigataiḥ

kvacid bhūri-trastaiḥ kvacid api ca līlā-vilalitaiḥ |

kumārīṇām etair madana-subhagair netra-valitaiḥ

sphuran-nīlābjānāṁ prakara-parikīrṇā iva diśaḥ ||4||

vaktraṁ candra-vikāsi paṅkaja-parīhāsa-kṣame locane

varṇaḥ svarṇam apākariṣṇur alinī-jiṣṇuḥ kacānāṁ cayaḥ |

bakṣojāv ibha-kumbha-vibhrama-harau gurvī nitamba-sthalī

vācāṁ hāri ca mārdavaṁ yuvatīṣu svābhāvikaṁ maṇḍanam ||5||

smita-kiñcin-mugdhaṁ sarala-taralo dṛṣṭi-vibhavaḥ

parispando vācām abhinava-vilāsokti-sarasaḥ |

gatānām ārambhaḥ kisalayita-līlā-parikaraḥ

spṛśantyās tāruṇyaṁ kim iva na hi ramyaṁ mṛgadṛśaḥ ||6||

draṣṭavyeṣu kim uttamaṁ mṛgadṛśaḥ prema-prasannaṁ mukhaṁ

ghrātaveṣv api kiṁ tad-āsya-pavanaḥ śravyeṣu kiṁ tad-vacaḥ |

kiṁ svādyeṣu tad-oṣṭha-pallava-rasaḥ spṛśyeṣu kiṁ tad-vapu-

rdhyeyaṁ kiṁ nava-yauvane sahṛdayaiḥ sarvatra tad-vibhramāḥ ||7||

etāś calad-valaya-saṁhati-mekhalottha-

jhaṅkāra-nūpura-parājita-rāja-haṁsyaḥ |

kurvanti kasya na mano vivaśaṁ taruṇyo

vitrasta-mugdha-hariṇī-sadṛśaiḥ kaṭākṣaiḥ ||8||

kuṅkuma-paṅka-kalaṅkita-dehā

gaura-payodhara-kampita-hārā |

nūpura-haṁsa-raṇat-padmā

kaṁ na vaśīkurute bhuvi rāmā ||9||

nūnaṁ hi te kavi-varā viparīta-vāco

ye nityam āhur abalā iti kāminīs tāḥ |

yābhir vilolitara-tāraka-dṛṣṭi-pātaiḥ

śakrādayo’pi vijitās tv abalāḥ kathaṁ tāḥ ||10||

nūnam ājñā-karas tasyāḥ subhruvo makara-dhvajaḥ |

yatas tan-netra-sañcāra-sūciteṣu pravartate ||11||

keśāḥ saṁyaminaḥ śruter api paraṁ pāraṁ gate locane

antar-vaktram api svabhāva-śuci-bhīḥ kīrṇaṁ dvijānāṁ gaṇaiḥ |

muktānāṁ satatādhivāsa-rucirau vakṣoja-kumbhāv imā-

vitthaṁ tanvi vapuḥ praśāntam api terāgaṁ karoty eva naḥ ||12||

mugdhe dhānuṣkatā keyam apūrvā tvayi dṛśyate |

yayā vidhyasi cetāṁsi guṇair eva na sāyakaiḥ ||13||

sati pradīpe saty agnau satsu tārāravīnduṣu |

vinā me mṛga-śāvākṣyā tamo-bhūtam idaṁ jagat ||14||

udvṛttaḥ stana-bhāra eṣa tarale netre cale bhrū-late

rāgādhiṣṭhitam oṣṭha-pallavam idaṁ kurvantu nāma vyathām |

saubhāgyākṣara-mālikeva likhitā puṣpāyudhena svayaṁ

madhyasthāpi karoti tāpam adhikaṁ romāvaliḥ kena sā ||15||

mukhena candra-kāntena mahānīlaiḥ śiroruhaiḥ |

karābhyāṁ padmarāgābhyāṁ reje ratnamayīva sā ||16||

guruṇā stana-bhāreṇa mukha-candreṇa bhāsvatā |

śanaiś-carābhyāṁ pādābhyāṁ reje grahamayīva sā ||17||

tasyāḥ stanau yadi ghanau jaghanaṁ ca hāri

vaktraṁ ca cāru tava citta kim ākulatvam |

puṇyaṁ kuruṣva yadi teṣu tavāsti vāñchā

puṇyair vinā na hi bhavanti samīhitārthāḥ ||18||

ime tāruṇya-śrī-nava-parimalāḥ prauḍha-surata-

pratāpa-prārambhāḥ smara-vijaya-dāna-pratibhuvaḥ |

ciraṁ cetaś corā abhinava-vikāraika-guravo

vilāsa-vyāpārāḥ kim api vijayante mṛga-dṛśām ||19||

praṇaya-madhurāḥ premodgārā rasāśrayatāṁ gatāḥ

phaṇiti-madhurā mugdha-prāyāḥ prakāśita-sammadāḥ |

prakṛti-subhagā visrambhārdrāḥ smarodaya-dāyinī

rahasi kim api svairālāpā haranti mṛgīdṛśām ||20||

viśramya viśramya vana-drumāṇāṁ

chāyāsu tanvī vicacāra kācit |

stanottarīyeṇa karoddhṛtena

nivārayantī śaśino mayūkhān ||21||

adarśane darśana-mātra-kāmā

dṛṣṭvā pariṣvaṅga-sukhaika-lolā |

āliṅgitāyāṁ punar āyatākṣyā-

māśāsmahe vigrahayor abhedam ||22||

mālatī śirasi jṛmbhaṇaṁ mukhe

candanaṁ vapuṣi kuṅkumāvilam |

vakṣasi priyatamā madālasā

svarga eṣa pariśiṣṭa āgamaḥ ||23||

prāṅ mām eti manāg anāgata-rasaṁ jātābhilāṣāṁ tataḥ

savrīḍaṁ tad anu ślathodyamam atha pradhvasta-dhairyaṁ punaḥ |

premārdraṁ spṛhaṇīya-nirbhara-rahaḥ krīḍā-pragalbhaṁ tato

niḥsaṅgāṅga-vikarṣaṇādhika-sukha-ramyaṁ kula-strī-ratam ||24||

urasi nipatitānāṁ srasta-dhammillakānāṁ

mukulita-nayanānāṁ kiñcid-unmīlitānām |

upari surata-kheda-svinna-gaṇḍa-sthalānā-

madhara-madhu vadhūnāṁ bhāgyavantaḥ pibanti ||25||

āmīlita-nayanānāṁ yaḥ

surataraso’nu saṁvidaṁ bhāti |

mithurair mitho’vadhārita-

mavitatham idam eva kāma-nirbarhaṇam ||26||

idam anucitam akramaś ca puṁsāṁ

yad iha jarāsv api manmathā vikārāḥ |

tad api ca na kṛtaṁ nitambinīnāṁ

stana-patanāvadhi jīvitaṁ rataṁ vā ||27||

rājas-tṛṣṇāmburāśer na hi jagati gataḥ kaścid evāvasānaṁ

ko vārtho’rthaiḥ prabhūtaiḥ sva-vapuṣi galite yauvane sānurāge |

gacchāmaḥ sadma yāvad vikasita-nayanendīvarālokinīnā-

mākramyākramya rūpaṁ jhaṭiti na jarayā lupyate preyasīnām ||28||

rāgasyāgāram ekaṁ naraka-śata-mahā-duḥkha-samprāpti-hetu-

rmohasyotpatti-bījaṁ jaladhara-paṭalaṁ jñāna-tārādhipasya |

kandarpasyaika-mitraṁ prakaṭita-vividha-spaṣṭa-doṣa-prabandhaṁ

loke’smin na hy artha-vraja-kula-bhavana-yauvanād anyad asti ||29||

śṛṅgāra-druma-nīrade prasṛmara-krīḍā-rasa-srotasi

pradyumna-priya-bāndhave catura-vāṅ-muktā-phalodanvati |

tanvī-netra-cakora-pāvana-vidhau saubhāgya-lakṣmī-nidhau

dhanyaḥ ko’pi na vikriyāṁ kalayati prāpte nave yauvane ||30||

saṁsāre’sminn asāre kunṛpati-bhavana-dvāra-sevā-kalaṅka-

vyāsaṅga-vyasta-dhairyaṁ katham amala-dhiyo mānasaṁ saṁvidadhyuḥ |

yady etāḥ prodyad-indu-dyuti-nicaya-bhṛto na syur ambhoja-netrāḥ

preṅkhat-kāñcī-kalāpāḥ stana-bhara-vinaman-madhya-bhājas taruṇyaḥ ||31||

siddhādhyāsita-kandare hara-vṛṣa-skandhāvarugṇa-drume

gaṅgā-dhauta-śilā-tale himavataḥ sthāne sthite śreyasi |

kaḥ kurvīta śiraḥ praṇāma-malinaṁ mlānaṁ manasvī jano

yad-vitrasta-kuraṅga-śāva-nayanā na syuḥ smarāstraṁ striyaḥ ||32||

saṁsāra tava paryanta-padavī na davīyasī |

antarā dustarā na syur yadi te madirekṣaṇām ||33||

diśa vana-hariṇībhyo vaṁśa-kāṇḍa-cchavīnāṁ

kavalam upala-koṭi-cchinna-mūlaṁ kuśānām |

śaka-yuvati-kapolāpāṇḍutāmbūla-vallī-

dalam aruṇa-nakhāgraiḥ pāṭitaṁ vā vadhūbhyaḥ ||34||

asārāḥ sarve te virati-virasāḥ pāpa-viṣayā

jugupsyantāṁ yad vā nanu sakala-doṣāspadam iti |

tathāpy etad-bhūmau nahi para-hitāt puṇyam adhikaṁ

na cāsmin saṁsāre kuvalaya-dṛśo ramyam aparam ||35||

etat-kāma-phalo loke yad dvayor eka-cittatā |

anya-citta-kṛte kāme śavayor iva saṅgamaḥ ||\*||

(marked as an interpolated verse)

mātsaryam utsārya vicārya kārya-

māryāḥ samaryādam idaṁ vadantu |

sevyā nitambāḥ kim u bhūdharāṇā-

mata smara-smera-vilāsinīnām ||36||

saṁsāre svapna-sāre pariṇati-tarale dve gatī paṇḍitānāṁ

tattva-jñānāmṛtāmbhaḥ-plava-lalita-dhiyāṁ yātu kālaḥ kathañcit |

no cen mugdhāṅganānāṁ stana-jaghana-ghanābhoga-sambhoginīnāṁ

sthūlopastha-sthalīṣu sthagita-karatala-sparśa-līlodyamānām ||37||

āvāsaḥ kriyatāṁ gaṅge pāpa-hāriṇi vāriṇi |

stana-dvaye taruṇyā vā manohāriṇi hāriṇi ||38||

kim iha bahubhir uktair yukti-śūnyaiḥ pralāpai-

rdvayam iha puruṣāṇāṁ sarvadā sevanīyam |

abhinava-mada-līlā-lālasaṁ sundarīṇāṁ

stana-bhara-parikhinnaṁ yauvanaṁ vā vanaṁ vā ||39||

satyaṁ janā vacmi na pakṣa-pātāl

lokeṣu saptasv api tathyam etat |

nānyan manohāri nitambinībhyo

duḥkhaika-hetur na ca kaścid anyaḥ ||40||

kāntety utpala-locaneti vipula-śroṇī-bharety unnamat-

pīnottuṅga-payodhareti samukhāmbhojeti subhrūr iti |

dṛṣṭvā mādyati modate’bhiramate prastauti vidvān api

pratyakṣāśuci-bhastrikāṁ striyam aho mohasya duśceṣṭitam ||41||

smṛtā bhavati tāpāya dṛṣṭā conmāda-kāriṇī |

spṛṣṭā bhavati mohāya sā nāma dayitā katham ||42||

tāvad evāmṛtamayī yāval locana-gocarā |

cakṣuṣ-pathād atītā tu viṣād apy atiricyate ||43||

nāmṛtaṁ na viṣaṁ kiñcid etāṁ muktvā nitambinīm |

saivāmṛta-latā raktā viraktā viṣa-vallarī ||44||

āvartaḥ saṁśayānām avinaya-bhuvanaṁ paṭṭaṇaṁ sāhasānāṁ

doṣāṇāṁ sannidhānaṁ kapaṭa-śata-mayaṁ kṣetram apratyayānām |

svarga-dvārasya vighno naraka-pura-mukha sarvamāyākaraṇḍaṁ

strī-yantraṁ kena sṛṣṭaṁ viṣam amṛtamayaṁ prāṇi-lokasya pāśaḥ ||45||

no satyena mṛgāṅka eṣa vadanī-bhūto na cendīvara-

dvandvaṁ locanatāṁ gata na kanakair apy aṅga-yaṣṭiḥ kṛtā |

kintv evaṁ kavibhiḥ pratārita-manās tattvaṁ vijānann api

tvaṅ-māṁsāsthi-mayaṁ vapur mṛga-dṛśāṁ mando janaḥ sevate ||46||

līlāvatīnāṁ sahajā vilāsā-

sta eva mūḍhasya hṛdi sphuranti |

rāgo nalinyā hi nisarga-siddha-

statra bhramty eva vṛthā ṣaḍ-aṅghriḥ ||47||

saṁmohayanti madayanti viḍambayanti

nirbhartsyanti ramayanti viṣādayanti |

etāḥ praviśya sadayaṁ hṛdayaṁ narāṇāṁ

kiṁ nāma vāma-nayanā na samācaranti ||\*||

yad etat pūrṇendu-dyuti-haram udārākṛti paraṁ

mukhābjaṁ tanvaṅgyāḥ kila vasati yatrādhara-madhu |

idaṁ tat kiṁ pāka-druma-phalam idānīm atirasa-

vyatīte’smin kāle viṣam iva bhaviṣyty asukhadam ||48||

unmīlat-trivalī-taraṅga-nilayā prottuṅga-pīna-stana-

dvandvenodgata-cakravāka-yugalā vaktrāmbujodbhāsinī |

kāntākāra-dharā nadīyam abhitaḥ krūrātra nāpekṣate

saṁsārārṇava-majjanaṁ yadi tadā dūreṇa santyajyatām ||49||

jalpanti sārdham anyena paśyanty anyaṁ savibhramāḥ |

hṛd-gataṁ cintayanty anyaṁ priyaḥ ko nāma yoṣitām ||50||

madhu tiṣṭhati vāci yoṣitāṁ hṛdi hālāhalam eva kevalam |

ataeva nipīyate’dharo hṛdayaṁ muṣṭibhir eva tāḍyate ||51||

apasara sakhe dūrād asmāt kaṭākṣa-viṣānalāt

prakṛti-viṣamād yoṣit-sarpād vilāsa-phaṇābhṛtaḥ |

itara-phaṇinā daṣṭaḥ śakyaś cikitsitum auṣadhai-

ścatur-vanitābhogi-grastaṁ hi mantriṇaḥ ||52||

vistāritaṁ makara-ketana-dhīvareṇa

strī-saṁjñitaṁ baḍiśam atra bhavāmbu-rāśau |

yenācirāt tad-adharāmiṣa-lola-martya-

matsyān vikṛṣya vipacaty anurāga-vahnau ||53||

kāminī-kāya-kāntāre kuca-parvata-durgame |

mā saṁcara manaḥ pāntha tatrāste smara-taskaraḥ ||54||

vyādīrgheṇa calena vaktra-gatinā tejasvinā bhoginā

nīlābja-dyutināhinā param ahaṁ dṛṣṭo na tac-cakṣuṣā |

dṛṣṭe santi cikitsakā diśi diśi prāyeṇa darmārthino

mugdhākṣkṣaṇa-vīkṣitasya na hi me vaidyo na cāpy auṣadham ||55||

iha hi madhura-gītaṁ nṛtyam etad-raso’yaṁ

sphurati parimalo’sau sparśa eṣa stanānām |

iti hata-paramārthair indriyair bhrāmyamāṇaḥ

sva-hita-karaṇa-dhūrtaiḥ pañcabhir vañcito’smi ||56||

na gamyo mantrāṇāṁ na ca bhavati bhaiṣajya-viṣayo

na cāpi pradhvaṁsaṁ vrajati vividhaiḥ śāntika-śataiḥ |

bhramāveśād aṅge kam api vidadhad bhaṅgam asakṛt

smarāpasmāro’yaṁ bhramayati dṛśaṁ ghūrṇayati ca ||57||

jāty-andhāya ca durmukhāya ca jarājīrṇā khilāṅgāya ca

grāmīṇāya ca duṣkulāya ca galat-kuṣṭhābhibhūtāya ca |

yacchantīṣu manoharaṁ nija-vapu-lakṣmī-lava-śraddhayā

paṇya-strīṣu viveka-kalpa-latikāśa-strīṣu rājyeta kaḥ ||58||

veśyāsau madana-jvālā

rūpe’ndhana-vivardhitā |

kāmibhir yatra hūyante

yauvanāni dhanāni ca ||59||

kaś cumbati kula-puruṣo veśyādhara-pallavaṁ manojñam api |  
cārabhaṭa-cora-ceṭaka-naṭa-viṭa-niṣṭhīvana-śarāvam ||60||

dhanyās ta eva dhavalāyata-locanānāṁ

tāruṇya-darpa-ghana-pīna-payodharāṇām |

kṣāmodaropari lasat-trivalī-latānāṁ

dṛṣṭvākṛtiṁ vikṛtim eti mano na yeṣām ||61||

bāle līlā-mukulitam amī mantharā dṛṣṭi-pātāḥ

kiṁ kṣipyante virama-virama vyartha eṣa śramas te |

sampraty anye vayam uparataṁ bālyam āsthā vanānte

kṣīṇo mohas tṛṇam iva jagaj-jālam ālokayāmaḥ ||62||

iyaṁ bālā māṁ praty anavaratam indīvara-dala-

prabhā cīraṁ cakṣuḥ kṣipati kim abhipretam anayā |

gato moho’smākaṁ smara-śabara-bāṇa-vyatikara-

jvara-jvālā śāntā tad api na varākī viramati ||63||

kiṁ kandarpa karaṁ kadarthayasi re kodaṇḍa-ṭaṅkāritaṁ

re re kokila komalaṁ kala-ravaṁ kiṁ vā vṛthā jalpasi |

mugdhe snigdha-vidagdha-cāru-madhurair lolaiḥ kaṭākṣair alaṁ

cetaś cumbita-candra-cūḍa-caraṇa-dhyānāmṛtaṁ vartate ||64||

virahe’pi saṅgamaḥ khalu

parasparaṁ saṅgataṁ mano yeṣām |

hṛdayam api vighaṭṭitaṁ cet

saṅgī virahaṁ viśeṣayati ||65||

kiṁ gatena yadi sā na jīvati

prāṇiti priyatamā tathāpi kim |

ity udīkṣya nava-megha-mālikāṁ

na prayāti pathikaḥ sva-mandiram ||66||

viramata budhā yoṣit-saṅgāt sukhāt kṣaṇa-bhaṅgurāt

kuruta karuṇā-maitrī-prajñā-vadhū-jana-saṅgamam |

na khalu narake hārākrāntaṁ ghana-stana-maṇḍalaṁ

śaraṇam athavā śroṇī-bimbaṁ raṇan-maṇi-mekhalam ||67||

yadā yogābhyāsa-vyasana-kṛśayor ātma-manaso-

ravicchinnā maitrī sphurati kṛtinas tasya kim u taiḥ |

priyāṇām ālāpair adhara-madhubhir vaktra-vidhubhiḥ

saniśvāsāmodaiḥ sakuca-kalaśāśleṣa-surataiḥ ||68||

yadāsīd ajñānaṁ smara-timira-sañcāra-janitaṁ

tadā dṛṣṭa-nārī-mayam idam aśeṣaṁ jagad iti |

idānīm asmākaṁ paṭutara-vivekāñjana-juṣāṁ

samībhūtā dṛṣṭis tribhuvanam api brahma manute ||69||

tāvad eva kṛtinām api sphura-

tyeṣa nirmala-viveka-dīpakaḥ |

yāvad eva na kuraṅga-cakṣuṣāṁ

tāḍyate caṭula-locanāñcalaiḥ ||70||

vacasi bhavati saṅga-tyāgam uddiśya vārtā

śruti-mukhara-mukhānāṁ kevalaṁ paṇḍitānām |

jaghanam aruṇa-ratna-granthi-kāñcī-kalāpaṁ

kuvalaya-nayanānāṁ ko vihātuṁ samarthaḥ ||71||

sva-para-pratārako’sau

nindati yo’līka-paṇḍito yuvatīḥ |

yasmāt tapaso’pi phalaṁ

svargaḥ svarge’pi cāpsarasaḥ ||72||

mattebha-kumbha-dalane bhuvi santi dhīrāḥ

kecit pracaṇḍa-mṛga-rāja-vadhe’pi dakṣāḥ |

kintu bravīmi balināṁ purataḥ prasahya

kandarpa-darpa-dalane viralā manuṣyāḥ ||73||

san-mārge tāvad āste prabhavati ca naras tāvad evendriyāṇāṁ

lajjāṁ tāvad vidhatte vinayam api samālambate tāvad eva |

bhrū-cāpākṛṣṭa-muktāḥ śravaṇa-patha-gatā nīla-pakṣmāṇa ete

yāval līlāvatīnāṁ hṛdi na dhṛtimuṣo dṛṣṭi-bāṇāḥ patanti ||74||

unmatta-prema-saṁrambhād

ārabhante yad-aṅganāḥ |

tatra pratyūham ādhātuṁ

brahmāpi khalu kātaraḥ ||75||

tāvan mahattvaṁ pāṇḍityaṁ

kulīnatvaṁ vivekitā |

yāvaj jvalati nāṅgeṣu

hataḥ pañceṣu-pāvakaḥ ||76||

śāstrajño’pi praguṇi-tanayo’tyānta-bādhāpi bāḍhaṁ

saṁsāre’smin bhavati viralo bhājanaṁ sad-gatīnām |

yenaitasmin niraya-nagara-dvāram udghāṭayantī

vāmākṣīṇāṁ bhavati kuṭilā bhrū-latā kuñcikeva ||77||

kṛśaḥ kāṇaḥ khañjaḥ śravaṇa-rahitaḥ puccha-vikalo

vraṇī pūya-klinnaḥ kṛmi-kula-śatair āvṛta-tanuḥ |

kṣudhā kṣāmo jīrṇaḥ piṭharaka-kapālārpita-galaḥ

śunīm anveti śvā hatam api ca hanty eva madanaḥ ||78||

strī-mudrāṁ kusumāyudhasya jayinīṁ sarvārtha-sampat-karīṁ

ye mūḍhāḥ pravihāya yānti kudhiyo mithyā-phalānveṣiṇaḥ |

te tenaiva nihatya nirdayataraṁ nagnīkṛtā muṇḍitāḥ

kecit pañca-śikhī-kṛtāś ca jaṭilāḥ kāpālikāś cāpare ||79||

viśvāmitra-parāśara-prabhṛtayo vātāmbu-parṇāśanā-

ste’pi strī-mukha-paṅkajaṁ sulalitaṁ dṛṣṭvaiva mohaṁ gatāḥ |

śālyannaṁ sa-ghṛtaṁ payo-dadhi-yutaṁ ye bhuñjate mānavā-

steṣām indriya-nigraho yadi bhaved vindhyaḥ plavet sāgare ||80||

parimala-bhṛto vātāḥ śākhā navāṅkura-koṭayo

madhura-vidhurotkaṇṭhā-bhājaḥ priyā pika-pakṣiṇām |

virala-virasa-svedodgārā vadhū-vadanendavaḥ

prasarati madhau dhātryāṁ jāto na kasya guṇodayaḥ ||81||

madhur ayaṁ madhurair api kokilā

kala-ravair malayasya ca vāyubhiḥ |

virahiṇaḥ prahiṇasti śarīriṇo

vipadi hanta sudhāpi viṣāyate ||82||

āvāsaḥ kila-kiñcitasya dayitā-pārśve vilāsālasāḥ

karṇe kokila-kāminī-kala-ravaḥ smero latā-maṇḍapaḥ |

goṣṭhī sat-kavibhiḥ samaṁ katipayair mugdhāḥ sudhāṁśoḥ karāḥ

keṣāṁcit sukhayanti cātra hṛdayaṁ caitre vicitrāḥ kṣapāḥ ||83||

pāntha strī-virahānalāhuti-kalām ātanvatī mañjarī-

mākandeṣu pikāṅganābhir adhunā sotkaṇṭham ālokyate |

apy ete nava-pāṭalā-parimala-prāg-bhāra-pāṭac-carā

vānti-klānti-vitāna-tānava-kṛtaḥ śrīkhaṇḍa-śailānilāḥ ||84||

prathitaḥ praṇayavatīnāṁ

tāvat padam ātanotu hṛdi mānaḥ |

bhavati na yāvac candana-

taru-surabhir malaya-pavamānaḥ ||85||

sahakāra-kusuma-kesara-

nikara-bharāmoda-mūrcchita-dig-ante |

madhura-madhura-vidhura-madhupe

madhau bhavet kasya notkaṇṭhā ||86||

acchāccha-candana-rasārdratarā mṛgākṣyo

dhārā-gṛhāṇi kusumāni ca kaumudī ca |

mando marut sumanasaḥ śuci harmya-pṛṣṭhaṁ

grīṣme madaṁ ca madanaṁ ca vivardhayanti ||87||

srajo hṛdy āmodā vyajana-pavanaś candra-kiraṇāḥ

parāgaḥ kāsāro malayaja-rajaḥ śīdhu viśadam |

śuciḥ saudhotsaṅgaḥ pratanu vasanaṁ paṅkaja-dṛśo

nidāgha-rtāv etad vilasati labhante sukṛtinaḥ ||88||

sudhā-śubhraṁ dhāma sphurad-amala-raśmiḥ śaśadharaḥ

priyā-vaktrāmbhojaṁ malayaja-rajaś cātisurabhiḥ |

srajo hṛdyāmodās tad idam akhilaṁ rāgiṇi jane

karoty antaḥ kṣobhaṁ na tu viṣaya-saṁsarga-vimukhe ||89||

taruṇī-veṣoddīpita-kāmā

vikasaj-jātī-puṣpa-sugandhiḥ |

unnata-pīna-payodhara-bhārā

prāvṛṭ tanute kasya na harṣam ||90||

viyad-upacita-meghaṁ bhūmayaḥ kandalinyo

nava-kuṭaja-kadambāmodino gandhavāhāḥ |

śikhi-kula-kala-kekārāvaramyā vanāntāḥ

sukhinam asukhinaṁ vā sarvam utkaṇṭhayanti ||91||

upari ghanaṁ ghana-paṭalaṁ

tiryag girayo’pi nartita-mayūrāḥ |

kṣitir api kandala-dhavalā

dṛṣṭiṁ pathikaḥ kva pātayati ||92||

ito vidyud-vallī-vilasitam itaḥ ketaki-taroḥ

sphuran gandhaḥ prodyaj-jalada-ninada-sphūrjitam itaḥ |

itaḥ keki-krīḍā-kala-kala-ravaḥ pakṣmala-dṛśāṁ

kathaṁ yāsyanty ete viraha-divasāḥ sambhṛta-rasāḥ ||93||

asūci-sañcāre tamasi nabhasi prauḍha-jalada-

dhvani-prājñaṁmanye patati pṛṣatānāṁ ca nicaye |

idaṁ saudāminyāḥ kanaka-kamanīyaṁ vilasitaṁ

mudaṁ ca mlāniṁ ca prathayati pathi svaira-sudṛśām ||94||

āsāreṇa na harmyataḥ priyatamair yātuṁ bahiḥ śakyate

śītotkampa-nimittam āyata-dṛśā gāḍhaṁ samāliṅgyate |

jātāḥ śīkara-śītalāś ca marutor atyanta-kheda-cchido

dhanyānāṁ bata durdinaṁ sudinatāṁ yāti priyā-saṅgame ||95||

ardhaṁ suptvā niśāyāḥ sarabhasa-suratāyāsa-sanna-ślathāṅga-

prodbhūtāsahya-tṛṣṇo madhu-mada-nirato harmya-pṛṣṭhe vivikte |

sambhoga-klānta-kāntā-śithila-bhuja-latā-varjitaṁ karkarīto

jyotsnābhinnāccha-dhāraṁ pibati na salilaṁ śāradaṁ manda-puṇyaḥ ||96||

hemante dadhi-dugdha-sarpir aśanā māñjiṣṭha-vāso-bhṛtaḥ

kāśmīra-drava-sāndra-digdha-vapuṣaś chinnā vicitrai rataiḥ |

vṛttoru-stana-kāminojana-kṛtāśleṣā gṛhābhyantare

tāmbūlī-dala-pūga-pūrita-mukhā dhanyāḥ sukhaṁ śerate ||97||

praduyat-prauḍha-priyaṅgu-dyuti-bhṛti vikasat-kunda-mādyad-dvirephe

kāle prāleya-vāta-pracala-vilasitodāra-mandāra-dhāmni |

yeṣāṁ no kaṇṭha-lagnā kṣaṇam api tuhina-kṣoda-dakṣā mṛgākṣī

tesām āyāma-yāmā yama-sadana-samā yāminī yāti yūnām ||98||

cumbanto gaṇḍa-bhittīr alakavati mukhe sītkṛtāny ādadhānā

vakṣaḥ-sūtkañcukeṣu stana-bhara-pulakodbhedam āpādayantaḥ |

ūrū-nākampayantaḥ pṛthu-jaghana-taṭāt sraṁsayanto’ṁśukāni

vyaktaṁ kāntā-janānāṁ viṭa-carita-bhṛtaḥ śaiśirā vānti vātāḥ ||99||

keśānākulayan dṛśo mukulayan vāso balād ākṣipa-

nnātanvan pulakodgamaṁ prakaṭayann āvega-kampaṁ śanaiḥ |

bāraṁ bāram udāra-sītkṛta-kṛto danta-cchadān pīḍayan

prāyaḥ śaiśira eṣa samprati marut kāntāsu kāntāyate ||100||

yady asya nāsti ruciraṁ tasmiṁs tasya spṛhā manojñe’pi |

ramaṇīye’pi sudhāṁśau na manaḥ-kāmaḥ sarojinyāḥ ||101||

vairāgye saṁcaraty eko nītau bhramati cāparaḥ |

śṛṅgāre ramate kaścid bhuvi bhedāḥ parasparam ||102||

iti śubhaṁ bhūyāt |